RÅDETS RESOLUTION af 27. november 1995 om styrkelse af den europæiske maskinbygningsindustris konkurrenceevne (95/C 341/01)

RÅDET FOR DEN EUROPÆISKE UNION,

som henviser til Kommissionens meddelelse af 19. september 1994, om »En politik til forbedring af industriens konkurrenceevne i Den Europæiske Union«,

som henviser til sin resolution af 21. november 1994 om styrkelse af fællesskabsindustriens konkurrenceevne (1) og til sine konklusioner af 7. april 1995, om industriens konkurrenceevne, og

som tager følgende i betragtning:

Maskinbygning er af stor betydning for Fællesskabets økonomi, særlig for de små og mellemstore virksomheder, på grund af industriens store produktion, dens handelsoverskud og dens beskæftigelsespotentiale; som vigtig leverandør af kapitalgoder er den på afgørende måde forbundet med alle vigtige leverandør- og kundeindustrier;

målet for Fællesskabets industripolitik er navnlig at bidrage til en langsigtet forbedring af EF-industriens konkurrenceevne, afhjælpe arbejdsløsheden og sikre en bæredygtig vækst, og der bør derfor ligeledes anvendes horisontale instrumenter på maskinbygningssektoren,

HAR VEDTAGET FØLGENDE RESOLUTION:

RÅDET

I

NOTERER SIG MED INTERESSE

a) Kommissionens meddelelse af 9. november 1994 om »Styrkelse af den europæiske maskinbygningsindustris konkurrenceevne«;

b) Kommissionens planer om at forelægge en handlingsplan for distribution og gennemførelse af ovennævnte meddelelse;

II

OPFORDRER MEDLEMSSTATERNE TIL, MED FORBEHOLD AF SUBSIDIARITETSPRINCIPPET,

a) at fortsætte en stabil makroøkonomisk politik som den bedste metode til at skabe et gunstigt erhvervsklima for maskinbygningsvirksomheder og til at fastholde Den Europæiske Union som en attraktiv placering for fremstilling af maskiner og udstyr;

b) at gøre den nødvendige indsats med hensyn til konvergens, hvilket er en betingelse for indførelsen af den fælles valuta, som vil betyde en varig løsning på valutauroligheder;

c) at fremme immaterielle og materielle investeringer ved passende foranstaltninger, uden at dette berører de gældende konkurrencebestemmelser;

d) at fremme forskning og udvikling ved passende foranstaltninger, uden at dette berører de gældende konkurrencebestemmelser;

e) at udbygge et sekundært marked for risikovillig kapital, især for små og mellemstore virksomheder (SMV);

f) at forbedre uddannelserne inden for maskinbygning med henblik på at opfylde industriens behov og om nødvendigt øge uddannelseskapaciteten;

g) inden for konkurrencebestemmelsernes rammer at fremme initiativer til samarbejde baseret på gensidige fordele for maskinbygningsvirksomhederne;

h) at overvåge markedet for at sikre en harmoniseret og konsekvent anvendelse af maskindirektivet og andre direktiver af betydning for maskinbygning; at gennemgå de tilbageværende nationale forskrifter, bortset fra forskrifterne til gennemførelse af nævnte direktiver, samtidig med at der sørges for en tilfredsstillende helbredsbeskyttelse og sikkerhed samt frie varebevægelser;

i) at vise SMV særlig opmærksomhed i alle nationale politiske foranstaltninger, der træffes med henblik på maskinbygning og beslægtede industrier, og at lette SMV's adgang til dem;

j) at øge bestræbelserne for nøje at overholde gældende regler for statsstøtte;

III

OPFORDRER KOMMISSIONEN TIL

a) at tage hensyn til maskinbygningsindustriens behov for forskning og teknisk udvikling ved gennemførelsen af fjerde rammeprogram og forberedelsen af fremtidige rammeprogrammer, særlig i forbindelse med særprogrammerne vedrørende informations- og kommunikationsteknologier og industri- og materialeteknologi; og at lade CRAFT og lignende teknologiske incitamenter omfatte SMV;

b) gennem Leonardo da Vinci-programmet at fremme tilpasningen til forandringer i industrien, tilbagevenden til arbejdsmarkedet, oplæring på firmaniveau og nationalt niveau, lærlingeudvekslinger og samarbejde mellem medlemsstaternes oplæringsordninger inden for maskinbygning;

c) at give maskinbygningsindustrien de nødvendige juridiske rammer for, at det indre marked kan fungere, bl.a. ved at fremskynde det strategiske program for den bedst mulige udnyttelse af det indre marked;

d) at gøre kontrolmekanismerne i forbindelse med statsstøtte mere gennemsigtige og ensartede;

e) at bidrage til at fjerne hindringer for industrielt samarbejde inden for maskinbygning ved at fremme industriinitiativer på vækstmarkeder;

f) at øge bestræbelserne på at sikre europæiske maskineksportører rimelig adgang til udenlandske markeder;

g) at gennemføre det integrerede program for SMV og håndværkssektoren under hensyn til maskinbygningssektorens behov;

IV

FASTSLÅR, AT DET FØRST OG FREMMEST ER OP TIL VIRKSOMHEDERNE AT FORBEDRE DERES KONKURRENCEEVNE, OG OPFORDRER

a) maskinbygningsindustrien og især dens SMV, til at udbygge det industrielle samarbejde, både mellem EF-virksomheder indbyrdes og mellem EF-virksomheder og tredjelandsvirksomheder både inden for maskinbygning og dens leverandør- og kundeindustrier, med særlig vægt på komponentsektoren;

b) industrien til at øge udgifterne til F& U i den udstrækning, dens finansielle muligheder tillader;

c) servicesektoren til at forbedre sit tilbud til industrien; af særlig nytte for maskinbygningsindustrien ville være forbedringer inden for finansiering (banker), forsikringer (forsikringsselskaber), automatisering (leverandører af edb og telekommunikation), forskning (universiteter, laboratorier), undersøgelser (projektledere, konsulenter), design (industrielle designere), kvalitet (certificeringsinstitutter), erhvervsuddannelse (uddannelsescentre) og marketing i udlandet (repræsentanter, forhandlere osv.);

d) arbejdsmarkedets parter til at indlede en dialog om spørgsmål vedrørende beskæftigelse (især i SMV) og konkurrenceevne, såsom produktivitet, erhvervsuddannelse og arbejdsprocedurer;

e) de europæiske standardiseringsorganer til at fremskynde udarbejdelsen af harmoniserede normer, især normer i forbindelse med maskindirektivet;

f) maskinbygningsvirksomheder til at øge deres tilstedeværelse på markeder med et væsentligt vækstpotentiale på lang sigt;

g) maskinbygningsvirksomhederne til at betragte kvalitetsfremme, trimmet produktionsmetode (lean manufacturing) og miljøbeskyttelsesteknologi som forretningsmæssige fordele;

V

ERKLÆRER, AT DET AGTER

at tage udbredelsen og gennemførelsen af foranstaltningerne i denne resolution op til revision i andet halvår af 1996 på grundlag af en rapport fra Kommissionen.

(1) EFT nr. C 343 af 6. 12. 1994, s. 1.